Teatre i dibuixos per a celebrar el VI "Dia del Xiquet" a Carcaixent
19 de Noviembre de 2015

Carcaixent

Per a celebrar el Dia del Xiquet el proper 20 de novembre, l’àrea d’Infància de l’Ajuntament de Carcaixent ha organitzat una nova edició del “Dia del Xiquet”, amb una exposició de dibuixos i un espectacle teatral. Carcaixent és un dels municipis adherits a la celebració del Dia Mundial del Xiquet, commemoració promoguda per l’Assemblea General de Nacions Unides perquè es celebren activitats per a promoure el benestar dels xiquets.

Per a esta sisena edició, s’ha organitzat un concurs de dibuix amb la temàtica “Sóc xiquet/a i tinc dret a…”, adreçat als alumnes de 5é i 6é de Primària amb l’objectiu de promoure el coneixement i la consciència dels seus drets. S’hi han presentat un total de 212 dibuixos, que han estat exposats a la Biblioteca Pública Municipal durant tota esta setmana. Demà, després del teatre, tindrà lloc a l’Auditori de les Dominiques l’entrega de premis (primer, segon i tercer per a cada curs) consistents en material escolar. Abans, a les 17:30 hores, l’associació carcaixentina “Bariduwoop” interpretarà “Un superheroi de veritat”, un espectacle teatral amb malabars, danses i humor, dissenyat per a fer conéixer d’una manera lúdica els drets dels xiquets.

Teresa Oliver, regidora responsable de l’àrea d’Infància, ha volgut participar  novament en esta commemoració preparant activitats ludicoculturals que, segons ha explicat, tenen per finalitat promoure la diversió de tots els xiquets participants. A més, ha afegit la importància d’estes iniciatives “perquè els més menuts prenguen consciència del que s’està celebrant, i s’adonen que hi ha altres realitats diferents a la seua i que cal lluitar per un món més respectuós i tolerant, en definitiva, un món millor per a totes les xiquetes i xiquets iguals que ells”. L’entrada a l’espectacle és gratuïta i està adreçat a tots els públics.